Командэ къыхэхам ирагъэблагъэ
Тхэквондо
Таганрог къалэм мы махуэхэм щекIуэкIащ тэмэму зэхэзымыххэм тхэквондомкIэ я Урысейпсо чемпионат. Абы хэтащ къэралым и щIыналъэ зэмылIэужьыгъуэхэм къикIа спортсмени 150-м нэблагъэ.
Зэхьэзэхуэм и япэ махуэм алэрыбгъум къытехьащ Къэбэрдей-Балъкъэрым щыщ спортсменитI — Жылэ Татьянэрэ Сатушы Мадинэрэ. XXI Сурдолимп джэгухэм хэта Жылэм зы Iэмали и хьэрхуэрэгъухэм яритакъым икIи дыщэ медалыр зыIэригъэхьащ.
Япэ зэIущIитIым шэч къызытумыхьэн текIуэныгъэхэр къыщызыхьа Сатушыр финал зэIущIэм къыщыхигъэщIащ Мэзкуу и чемпионым.
Къэралым и чемпиона-тым къыщагъэлъэгъуа зэфIэкI лъагэхэм япкъ иткIэ хъыджэбз цIыкIуитIри хагъэхьащ Урысейм и командэ къыхэхам. Мы гъэм и щэкIуэгъуэ мазэм ахэр хэтынущ Японием щекIуэкIыну дунейпсо чемпионатым.
Спортсменхэр ягъасэ Ахъмэт Амир, Щокъарэ Хьэзрэталий, Хан Артур сымэ.
Мэзкуу Къан.
